**NÁRODNÁ RADA SLOVENSKEJ REPUBLIKY**

 **VIII. volebné obdobie**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

Číslo: CRD-520/2022

**917a**

### S p r á v a

**Ústavnoprávneho výboru Národnej rady Slovenskej republiky o prerokovaní vládneho návrhu zákona o zriadení správnych súdov a o zmene a doplnení niektorých zákonov (tlač 917) v druhom čítaní**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

 Ústavnoprávny výbor Národnej rady podáva Národnej rade Slovenskej republiky podľa zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov správu o výsledku prerokovania vládneho návrhu zákona **o zriadení správnych súdov** a o zmene a doplnení niektorých zákonov (tlač 917).

I.

 Národná rada Slovenskej republiky uznesením č. 1313 zo 16. marca 2022 pridelila vládny návrh zákona **o zriadení správnych súdov** a o zmene a doplnení niektorých zákonov (tlač 917) na  prerokovanie Ústavnoprávnemu výboru Národnej rady Slovenskej republiky, a to aj ako gestorskému výboru a určila lehotu na jeho prerokovanie v druhom čítaní.

**II.**

 Poslanci Národnej rady Slovenskej republiky, ktorí nie sú členmi výboru, ktorému bol vládny návrh zákona pridelený, neoznámili v určenej lehote výboru žiadne stanovisko k predmetnému vládnemu návrhu zákona (§ 75 ods. 2 zákona o rokovacom poriadku Národnej rady Slovenskej republiky).

III.

Vládny návrh zákona **o zriadení správnych súdov** a o zmene a doplnení niektorých zákonov (tlač 917) Ústavnoprávny výbor Národnej rady Slovenskej republiky prerokoval a odporúčal ho Národnej rade Slovenskej republiky uznesením č. 489 z 21. apríla 2022 **schváliť.**

IV.

 Z uznesenia Ústavnoprávneho výboru Národnej rady Slovenskej republiky v bode III tejto správy vyplývajú tieto pozmeňujúce a doplňujúce návrhy:

1. V čl. II bode 12 v § 493b písm. a) sa slovo „vykonávajú“ nahrádza slovom „vykonáva“ a na konci sa pripájajú slová „ustanovený osobitným predpisom“.

Gramatická úprava a spresnenie ustanovenia.

**Ústavnoprávny výbor NR SR**

 **Gestorský výbor odporúča schváliť.**

1. V čl. II bode 13 sa za vypúšťajú slová „§ 9 ods. 2, § 10, § 15, § 16, § 438 ods. 1 a“.

Keďže návrh zákona v čl. II bodoch 3, 4, 5 a 11 (§ 9 ods. 2, § 10, § 15, § 16, § 438 ods. 1) obsahuje priamo úpravu, ktorou sa nahrádzajú slová „krajský súd“ slovami „správny súd“ sú výnimky citované v čl. II bode 13 bezpredmetné (navrhovanú úpravu už by aj tak nebolo možné v nich vykonať, keďže dané slová sa tam už nevyskytujú).

**Ústavnoprávny výbor NR SR**

 **Gestorský výbor odporúča schváliť.**

1. V čl. XI bode 6 sa v § 17b ods. 2 slovo „kolégiu“ nahrádza slovom „kolégium“.

 Gramatická úprava.

**Ústavnoprávny výbor NR SR**

 **Gestorský výbor odporúča schváliť.**

1. V čl. XI bode 12 (§ 58 ods. 1) sa vypúšťajú slová „a revíziu správneho súdu vykonáva revízne oddelenie najvyššieho správneho súdu“.

Vypustenie úpravy sa navrhuje z dôvodu duplicity; revízia správneho súdu je riešená v samostatnom § 58a (čl. XI bode 15).

**Ústavnoprávny výbor NR SR**

 **Gestorský výbor odporúča schváliť.**

1. V čl. XI bode 18 (§ 67 ods. 1) sa slová „písm. c)“ nahrádzajú slovami „písm. b)“.

Legislatívno-technická úprava nesprávne označeného ustanovenia; ustanovenia § 67 ods. 1 neobsahuje písmeno c). Navrhovaná úprava patrí, aj podľa dôvodovej správy, do písmena b).

**Ústavnoprávny výbor NR SR**

 **Gestorský výbor odporúča schváliť.**

Gestorský výbor **odporúča hlasovať** o všetkých uvedených pozmeňujúcich a doplňujúcich návrhoch **(body 1 až 5)** **spoločne,** s odporúčaním **schváliť.**

V.

Ústavnoprávny výbor Národnej rady Slovenskej republiky ako gestorský výbor **odporúča Národnej rade Slovenskej republiky** vládny návrh zákona **o zriadení správnych súdov** a o zmene a doplnení niektorých zákonov (tlač 917) **schváliť** v znení pozmeňujúcich a doplňujúcich návrhov uvedených v tejto správe.

 **Správa Ústavnoprávneho výboru** Národnej rady Slovenskej republiky o prerokovaní vládneho návrhu zákona **o zriadení správnych súdov** a o zmene a doplnení niektorých zákonov [[v druhom čítaní (tlač 917a)](http://lrv.rokovania.sk/290282018-/)](http://lrv.rokovania.sk/290282018-/) **bola schválená** uznesením Ústavnoprávneho výboru Národnej rady Slovenskej republiky č. 508 z 26. apríla 2022.

Týmto uznesením výbor zároveň poveril spravodajcu, poslanca **Alojza Baránika,** aby na schôdzi Národnej rady Slovenskej republiky informoval o výsledku rokovania výboru a pri rokovaní o vládnom návrhu zákona predkladal návrhy v zmysle príslušných ustanovení zákona č. 350/1996 Z. z. o rokovacom poriadku Národnej rady Slovenskej republiky v znení neskorších predpisov.

 Boris Susko v. r.

 podpredseda Ústavnoprávneho výboru

 Národnej rady Slovenskej republiky

Bratislava 26. apríla 2022